Advokat-avsløringen: Slik jobber politiet
Mannskap fra seksjonene Finans- og miljøkrim, Volds- og seksualforbrytelser og Organisert kriminalitet i Oslo politidistrikt deltar nå i den omfattende etterforskningen. – Målet er en mest mulig slagkraftig etterforskning. Gjennom sommeren har siktelsen mot Amir Mirmotahari blitt utvidet til å gjelde andre typer forhold enn det startet med, da trenger vi etterforskere med forskjellig kompetanse og erfaring, sier politiadvokat og etterforskningsleder Ragnvald Brekke i Oslo politidistrikt til VG. Les også: Får ikke fortsette som advokat Politiet ønsker ikke å tallfeste hvor mange politifolk som er koblet på og er en del av den nyetablerte etterforskningsgruppen på tvers av seksjonene i landets største politidistrikt. – Det er ikke uvanlig å sette ned slike grupper. På denne måten unngår vi at saken blir en kasteball mellom de forskjellige seksjonene, sier politiadvokat Sturla Henriksbø, som har ledet etterforskningen frem til nå.Også etterforskere fra politistasjoner i Oslo er hentet inn for å være en del av gruppen. – Etterforskerne har forskjellig bakgrunn og jobber forskjellig. Det er styrken i etterforskningsgruppen, sier politiførstebetjent Marius Fein, som er taktisk etterforskningsleder. Amir Mirmotahari ble pågrepet 16. juni. I forrige uke ble han avskiltet som advokat. Alt som en direkte følge av VGs avsløring av hans omgang med en fryktet torpedo. I lydopptak fra et møte kunne man høre Mirmotahari snakke om å kidnappe et voldtektsoffer og sabotasjeaksjoner mot et utested i Fredrikstad. Han ble først siktet for forsøk på motarbeiding av rettsvesenet og grovt skadeverk. Senere er han blitt siktet for narkoforbrytelser og grov korrupsjon. Les også: Siktet for å ha smuglet hasj inn til fanger Senest i forrige uke ble en kvinnelig tolk i 50-årene pågrepet, mistenkt for å ha skaffet Mirmotahari klienter og taushetsbelagt informasjon i bytte mot penger, tjenester eller andre fordeler. Tolken ble løslatt etter avhør torsdag, men har senere vært inne til nye avhør. Les også: Hvem er den ukjente personen som visste om kidnappingsplaner? Fra før sitter en fengselsbetjent, en mann i 30-årene, varetektsfengslet, mistenkt for lignende forhold som tolken.Siden grov korrupsjon er en sentral del av saken er det naturlig at etterforskningsgruppen ledes av seksjonen for Finans- og miljøkrim. – En hovedoppgave for den nye etterforskningsgruppen er å finne grensesnittet mellom uetisk advokatvirksomhet og klare straffbare forhold. Når er det «bare» klientnapping, når er det straffbart, sier Brekke.Del 1: Advokaten og torpedoen Del 2: Den nye nattklubben Del 3: Menneskehandel-ofre oppringt fra advokatens telefon Del 4: Mystisk person visste om kidnappingsplaner Da Mirmotahari ble pågrepet hadde han advokatbevilling. Dermed er mange beslag som ble gjort da politiet ransaket advokatkontoret og hjemmet hans, beskyttet av det spesielle vernet som knyttes til advokat/klient-forhold. Flere beslag ligger nå forseglet i Oslo tingrett: • Mobiltelefoner • E-postkontoer • Papirdokumenter Det betyr at det er en rekke – potensielt svært viktige – bevis som politiet ikke får tilgang til. – Der kan det ligge opplysninger som kan bekrefte, og ikke minst avkrefte, mistanken mot siktede, sier Brekke.Hver gang det dukker opp interessante opplysninger andre steder i etterforskningen, for eksempel et navn, en dato eller lignende, må politiet be domstolen undersøke dette opp mot beslagene som er forseglet. Les også: Fengselsbetjent pågrepet – siktet for grov korrupsjon Dersom domstolen kommer til at dette er beskyttet av vernet i advokat/klient-forhold, vil ikke politiet få utlevert opplysninger. Men dersom domstolen finner at det kan være straffbare forhold, får politiet tilgang til informasjon. En mulighet for politiet å omgå noe av denne problematikken er å få Mirmotaharis tidligere klienter til å oppheve taushetsplikten. Politiadvokaten varsler at etterforskningen mot Mirmotahari vil bli langvarig. – Når vi ikke kan åpne beslag, så stenger det oss ute. Dermed blir det et langt tidsperspektiv på etterforskningen. Det kan være at vi får tilgang til opplysninger nå som først blir virkelig interessant om et halvt år, sier Brekke. Mirmotahari har hele tiden nektet skyld for alt han er siktet for.
Politiet setter betydelige ressurser og mye mannskap inn i etterforskningen av den tidligere advokaten Amir Mirmotahari (39).